**Predkladacia správa**

Štátny program sanácie environmentálnych záťaží (2016-2021) „(ŠPS EZ (2016-2021))“ sa predkladá na rokovanie vlády v nadväznosti na úlohu B.6 uznesenia vlády Slovenskej republiky č. 153 z 3. marca 2010 k návrhu Štátneho programu sanácie environmentálnych záťaží (2010-2015), ktorou bola ministrovi životného prostredia Slovenskej republiky uložená povinnosť predložiť v termíne do 31. decembra 2015 na rokovanie vlády Slovenskej republiky „Štátny program sanácie environmentálnych záťaží (2016-2021)“.

ŠPS EZ (2016-2021) je základným strategickým dokumentom pre problematiku environmentálnych záťaží. Povinnosť Ministerstva životného prostredia Slovenskej republiky vypracúvať a aktualizovať Štátny program sanácie environmentálnych záťaží a predložiť ho vláde Slovenskej republiky na schválenie vyplýva zo zákona č. 569/2007 Z. z. o geologických prácach (geologický zákon) v znení neskorších predpisov.

Predkladaný materiál ŠPS EZ (2016-2021) nadväzuje na predchádzajúci dokument Štátny program sanácie environmentálnych záťaží (2010-2015) „(ŠPS EZ (2010-2015))“.

Predkladaný ŠPS EZ (2016-2021) obsahuje všeobecnú časť (základné údaje, základné pojmy, definície a princípy a charakteristiku aktuálneho stavu v oblasti environmentálnych záťaží), vyhodnotenie záväznej a smernej časti ŠPS EZ (2010-2015) a záväznú a smernú časť ŠPS EZ (2016-2021). Určuje rámcové úlohy na postupné znižovanie negatívnych vplyvov environmentálnych záťaží na ľudské zdravie a životné prostredie. Stanovuje priority, ciele a programové opatrenia rozdelené do krátkodobých, strednodobých a dlhodobých časových horizontov, definuje časový a vecný harmonogram realizácie prác v oblasti riešenia environmentálnych záťaží na obdobie rokov 2016-2021, s určením najrizikovejších environmentálnych záťaží navrhnutých na riešenie z hľadiska potreby prieskumu pravdepodobných environmentálnych záťaží a potreby vypracovania rizikovej analýzy, z hľadiska potreby monitoringu environmentálnych záťaží a z hľadiska potreby realizácie sanácie environmentálnych záťaží. Odhaduje finančné výdavky na riešenie problematiky environmentálnych záťaží a identifikuje zdroje krytia finančných výdavkov potrebných na realizáciu prieskumu, vypracovanie rizikových analýz, realizovanie sanácie a monitoringu environmentálnych záťaží.

Celkové odhadované finančné výdavky na riešenie problematiky environmentálnych záťaží na obdobie rokov 2016 - 2021 predstavujú sumu 210 mil. €.

ŠPS EZ (2016-2021) predstavuje strategický dokument s celoštátnym dosahom a podlieha posudzovaniu vplyvov na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon č. 24/2006 Z. z.“).

Ministerstvo životného prostredia Slovenskej republiky, sekcia geológie a prírodných zdrojov začala proces posudzovania vplyvov na životné prostredie strategického dokumentu s celoštátnym dosahom „ŠPS EZ (2016-2021)“ doručením oznámenia o strategickom dokumente s celoštátnym dosahom na Ministerstvo životného prostredia Slovenskej republiky, odbor environmentálneho posudzovania dňa 31. 07. 2015 a následne zverejnením v hromadnom informačnom prostriedku – denníku Pravda a na webovom sídle [www.enviroportal.sk](http://www.enviroportal.sk). Proces posudzovania pokračoval určením Rozsahu hodnotenia strategického dokumentu s celoštátnym dosahom, ktorý bol dňa 26. 08. 2015 zverejnený v hromadnom informačnom prostriedku s celoštátnym dosahom – v denníku Pravda a na webovom sídle [www.enviroportal.sk](http://www.enviroportal.sk).

V dňoch 12. – 16. 10. 2015 prebehlo interné pripomienkové konanie k návrhu ŠPS EZ (2016-2021) a po vyhodnotení a zapracovaní pripomienok bol materiál dňa 21. októbra 2015 predložený do Porady vedenia Ministerstva životného prostredia Slovenskej republiky a podľa pripomienok bol návrh materiálu upravený do 5 pracovných dní.

Sekcia geológie a prírodných zdrojov v spolupráci s odborom environmentálneho posudzovania pokračovala v procese posudzovania vplyvov na životné prostredie podľa § 17 zákona č. 24/2006 Z. z. Dňa 2. 11. 2015 spoločnosť ENVICONSULT, spol. s r. o., Žilina vypracovala a predložila na Ministerstvo životného prostredia Slovenskej republiky Správu o hodnotení strategického dokumentu. Verejné prerokovanie Správy o hodnotení strategického dokumentu a návrhu strategického dokumentu „ŠPS EZ (2016-2021)“ sa konalo dňa 18. 11. 2015 v budove Štátneho geologického ústavu Dionýza Štúra, Bratislava. Podľa
§ 13 zákona č. 24/2006 Z. z. bola Správa o hodnotení strategického dokumentu predmetom odborného posúdenia. Odborný posudok spracoval RNDr. Anton Auxt na základe určenia Ministerstva životného prostredia Slovenskej republiky, ktorý predložil dňa 26. 11. 2015
na sekciu geológie a prírodných zdrojov.

Výsledkom posudzovania strategického dokumentu s celoštátnym dosahom bolo vydanie stanoviska spolu s doložkou vplyvov strategického dokumentu s celoštátnym dosahom na životné prostredie a schválenie strategického dokumentu podľa §14 a § 15 zákona č. 24/2006 Z. z.

ŠPS EZ (2016-2021) bol dňa 30.11.2015 predložený na rokovanie do Hospodárskej a sociálnej rady Slovenskej republiky a zároveň na predbežné pripomienkové konanie.  Po ukončení predbežného pripomienkového konania bol materiál predložený na medzirezortné pripomienkové konanie.

Po vyhodnotení a zapracovaní pripomienok v rámci predbežného pripomienkového konania a následného medzirezortného pripomienkového konania sekcia geológie a prírodných zdrojov predkladá návrh ŠPS EZ (2016-2021) na rokovanie vlády Slovenskej republiky.